白鷺亭
作者：王珪
朝代：宋

paragraphs: 白鷺敞西軒，棟宇窮爽塏。
千峰若聯環，翠色不可解。
是時天宇曠，六幕無纖靄。
金斗熨秋江，素練横衣帯。
乾坤清且斂，氣象朝昏改。
蘆花作雪風，飛舞來滄海。
九霄汀鶴起，萬里檣烏快。
月上三山頭，鳥没横塘外。
蒼茫洲渚寒，銀錯星斗大。
開樽屏絲竹，披襟向簫籟。
余生本江湖，偃蹇欣作會。
清興雖自發，苦嗜亦吾累。
魚龍憑夜濤，四面忽滂湃。
安得犀燈然，煌煌發水怪。